钦定古今图书集成/方舆汇编/职方典/第1526卷 > 《小洞天》前人
## 钦定古今图书集成/方舆汇编/职方典/第1526卷 > 《小洞天》前人

古洞閟荒僻，虚设俨相待。披莱历风磴，移居快幽垲。
营炊就喦窦，放榻依石垒。穹窒旋熏塞，彝坎仍扫洒。
卷帙漫堆列，樽壶动光彩。彝居信何陋，恬淡意方在。
岂不桑梓怀，素位聊无悔。

又　　　　　　　　　　　　　《前人》：

童仆自相语，“洞居颇不恶。人力免结构，天巧谢雕凿。
清泉傍厨落，翠雾还成幕。我辈日嬉偃，主人自愉乐。
虽无棨戟荣，且远尘嚣聒。但恐霜雪凝，云深衣絮薄。”

又　　　　　　　　　　　　　《前人》：

我闻莞尔笑，周虑愧尔言。上古处巢窟，杯饮皆污樽。
沍极阳内伏，石穴多冬暄。豹隐文始泽，龙蛰身始存。
岂无数尺榱，轻裘我不温。邈矣箪瓢子，此心期与论。